**Workshop 1 - Dilemmaleg**

**Formål:** At introducere eleverne til forskellige politiske emner, og hjælpe dem med at opdage, at de har holdninger ved at forholde sig til forskellige udsagn.

**Tidsramme:** Ca. 45-60 min der omfatter klargøring af lokale, introduktion, selve dilemmalegen, oprydning samt afrunding.

1. **Gør lokalet klar** ved at rykke borde ud til siden, så der er mest mulig plads på gulvet. Få hjælp af eleverne. Placér JA- og NEJ-skiltene i hver sin ende af lokalet.
2. **Start i en rundkreds** med kort at præsentere dig selv og formålet med dagen.
	1. Lav rundkreds, hvor alle fortæller navn + hvornår de sidst talte med nogen om politik.
	2. Nævn hvor vigtigt det er, at eleverne deltager i demokratiet og hvorfor du selv blev politisk aktiv.
3. **Pointér at det handler om deres holdninger samt de grundlæggende regler:**
	1. Man må mene alt, så længe man kan sige det på en ordentlig og respektfuld måde.
	2. Der er ikke noget rigtigt eller forkert svar.
	3. Det handler ikke om dine egne, men elevernes holdninger
4. **Introducér dilemmalegen**. Eleverne skal tage stilling til en række udsagn. Du læser et udsagn op og herefter skal eleverne placere sig på eller mellem JA og NEJ.
	1. Hvis nogle føler det er svært, kan man sige at midten dækker over *ved ikke*.
5. **Dilemmalegen.** Når eleverne har placeret sig, skal du få dialogen i gang. Spørg eleverne, hvorfor de har placeret sig som de har. Få flest mulige elever i spil og send bolden frem og tilbage mellem de to grupper.
	1. Hvis alle elever har placeret sig i samme ende, kan du gå i modsatte ende og lege ”djævlens advokat”. Her kan du påpege, at du ikke nødvendigvis deler de holdninger, men gør det for at udfordre og give debatten perspektiv.
6. **Når eleverne har valgt side**, og I har haft en dialog, kan I påbegynde en ny runde med et nyt udsagn. Fornem hvornår eleverne er klar til at rykke videre til næste udsagn. Det er forskelligt hvor mange udsagn man kan nå. Det vigtigste er, at de forholder sig til forskellige emner, at der er en god dialog og at eleverne kommer i spil

**Udsagn til dilemmaleg, Workshop 1**

Start med to eller tre prøveudsagn. Tilføj gerne udsagn, ved at spørge eleverne, hvad de går op i eller bygge videre på en diskussion. Det er ikke udsagnene, der er vigtige, men at få eleverne engageret.

**OPVARMNINGSSPØRGSMÅL TIL ELEVERNE:** Jeg har spist morgenmad i dag

1. Prisen på en pakke cigaretter/snus skal hæves
2. Skatten skal sænkes
3. Det skal være gratis at gå til tandlægen
4. Ting der udleder meget CO2, f.eks. kød og flyrejser, skal være dyrere
5. Der skal være mobilfrit på uddannelserne, f.eks. fra 08:00 – 16:00
6. Danmark skal legalisere hash. *(Hvis ja, skal alle euforiserende stoffer legaliseres?)*
7. Al offentlig transport skal være gratis for unge under 25 år
8. Registreringsafgiften skal fjernes (skal det kun gælde elbiler eller også diesel- og benzinbiler?)
9. Indfør 16 års valgret
10. Aldersgrænsen på sociale medier såsom Facebook, Instagram og TikTok skal hæves til f.eks. 15
11. Det skal være gratis at gå til psykolog
12. Personfarlig kriminalitet skal straffes hårdere
13. Aktiv dødshjælp skal lovliggøres
14. Uddannelsesvejledningen i folkeskolen skal forbedres
15. Støtten til arbejdsløse, f.eks. kontanthjælpen, skal sænkes
16. Virksomheder skal tvinges til at tage flere elever/lærlinge
17. Der skal bruges flere penge på erhvervsuddannelser *(og hvad skal de bruges til?)*
18. Danmark skal afskaffe kongehuset
19. Det skal være gratis at gå til en fritidsaktivitet (f.eks. sport, spejder, ungdomspolitik

**SPECIFIKKE SPØRGSMÅL TIL LANDBRUGS-, SOSU-, HANDELS- OG FGU-SKOLER**

*Landbrugsskolerne*

1. Arveafgiften skal sænkes. Hvis ja, skal den fjernes helt?
2. Der skal indføres en CO2-afgift på landbruget
3. Der skal være mindre animalsk landbrug

*SOSU-skolerne*

1. Der skal investeres flere penge i den offentlige sektor, f.eks. plejehjem, børnehaver og sygehuse
2. Borgere skal i højere grad have mulighed for at vælge f.eks. private plejehjem, børnehaver og sygehuse
3. Skal der investeres i mere teknologi i pleje- og omsorgssektoren, også selvom det er på bekostning af den menneskelige kontakt?

*Handelsskolerne*

1. Tonen i detailhandlen, f.eks. supermarkeder, tøjbutikker osv. er for hård
2. Det skal være nemmere at blive iværksætter i Danmark
3. Det skal være tilladt at bruge kunstig intelligens (f.eks. ChatGPT) i undervisningen. Hvis ja, også til prøver?

*FGU-skolerne*

1. Skoleydelsen skal hæves
2. Der skal ydes bedre hjælp til ordblinde